Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y brifysgol ddydd Gwener, 12 Gorffennaf 2019.

**Presennol**:

Mrs Marian Wyn Jones (Cadeirydd), Mr Mark Barrow, Yr Athro Andrew Edwards, Dr Peter Higson, Yr Athro Jerry Hunter, Dr Griff Jones, Dr Karen Jones, Dr Llion Jones, Mr Marc Jones, Syr Paul Lambert, Mrs Alison Lea-Wilson, Dr Lorrie Murphy, Miss Lleucu Myrddin, Ms Ellen Parry Williams, Miss Julie Perkins, Yr Athro Gareth Roberts, Yr Athro David Thomas, Yr Athro Carol Tully, Yr Athro Oliver Turnbull, Yr Athro Graham Upton, Mr Tudur Williams, Ysgrifennydd y Brifysgol, Cyfarwyddwr Adnoddau Dynol a'r Cyfarwyddwr Cyllid.

**Ymddiheuriadau**:

Dr Tomos Dafydd

**18.97 CROESO**

Croesawodd y Cadeirydd Mark Barrow, Llywydd newydd Undeb y Myfyrwyr, Lleucu Myrddin, Llywydd newydd UMCB, a Dr Llion Jones, yr aelod newydd a enwebwyd gan y Senedd, i'w cyfarfod cyntaf o'r Cyngor.

Croesawyd hefyd yr Athro Lynn Hodgkinson a oedd yn bresennol i arsylwi ar ran UCU.

**18.98 MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

**Yr Athro John Lewis**, cyn Athro yn yr Ysgol Cyfrifiadureg a Pheirianneg Electronig

**Suzanne Rowlands**, aelod staff yn y Swyddfa Ymchwil, Arloesi ac Effaith

**Yr Athro Antony Carr**, Athro Emeritws yn yr Ysgol Hanes, Athroniaeth a Gwyddorau Cymdeithas

**Keith France**, cyn dechnegydd yn yr Ysgol Cyfrifiadureg a Pheirianneg Electronig

**Simon White,** myfyriwr PhD yn Ysgol y Gwyddorau Naturiol

**Yr Athro John Bryn Owen,** cyn Athro yn yr Ysgol Amaethyddiaeth

**Gwilym Owen**, cyn-fyfyriwr a Chymrawd Anrhydeddus y brifysgol.

Safodd yr aelodau er cof amdanynt.

**18.99 LLONGYFARCHIADAU**

**Ar dderbyn Cadair Athro er Anrhydedd:**

Yr Athro Christian Cook, Ysgol Gwyddorau Chwaraeon, Iechyd ac Ymarfer

**Llongyfarchwyd y canlynol gan y Cadeirydd hefyd:**

**Yr Athro Tom Rippeth**, o Ysgol Gwyddorau'r Eigion, sydd wedi ennill Gwobr Vaisala y Gymdeithas Feteorolegol Frenhinol ar gyfer Arsylwi Tywydd ac Offeryniaeth, am ei ymchwil ar sut mae gwahanol gyrff dŵr yn cymysgu o fewn ein cefnforoedd a sut mae cymysgu dyfroedd o wahanol dymereddau a halwynedd yn gyrru ac yn effeithio ar batrymau hinsawdd a thywydd byd-eang.

**Yr Athro Enlli Thomas**, Athro Addysg, sydd wedi ennill Medal Hugh Owen Cymdeithas Ddysgedig Cymru am gyfraniadau at ymchwil addysgol, i gydnabod ei harbenigedd yn y Gymraeg, dwyieithrwydd ac astudiaethau mewn addysgu, dysgu a defnyddio’r Gymraeg.

Adroddwyd bod Prifysgol Bangor wedi ei rhestru yn y 10 uchaf am y drydedd flwyddyn yn olynol, yn ôl yr Arolwg Cenedlaethol Myfyrwyr blynyddol diweddaraf. Eleni, o'r holl brifysgolion sy'n cynnig amrywiaeth eang o bynciau, mae Bangor yn y 9fed safle yn y DU, gyda chyfradd foddhad cyffredinol o 88%, sy'n uwch na chyfartaledd y DU o 84%, a chyfradd Cymru o 85%.

Adroddwyd bod Prifysgol Bangor wedi cael ei dewis fel yr orau yn y DU am Glybiau a Chymdeithasau Undeb y Myfyrwyr yn y WhatUni.com Student Choice Awards eleni. Roedd y brifysgol hefyd yn drydydd yn y DU yn y categori llety ac yn drydydd yn y DU ar gyfer y wobr ryngwladol.

**18.100 DATGANIADAU BUDD**

1. Atgoffwyd yr aelodau y dylent ddatgan unrhyw fudd personol, ariannol neu fanteisiol yn unrhyw fater a ystyrir yn y cyfarfod hwn cyn i'r mater hwnnw gael ei ystyried.
2. Datganodd yr aelodau canlynol fudd:

[1] Mrs Marian Wyn Jones: Is-gadeirydd Cyngor Celfyddydau Cymru a Bwrdd Iechyd Prifysgol Betsi Cadwaladr;

[2] Dr Karen Jones, aelod o fwrdd MSparc

[3] Dr Griff Jones, Is-gadeirydd Grŵp Llandrillo Menai.

**18.101 COFNODION**

1. Cadarnhawyd a llofnodwyd cofnodion y cyfarfodydd a gynhaliwyd 12 Ebrill a 16 Mai 2019.
2. Gan gyfeirio at:

[1] **Pontio** (cofnod 18.74 [5]); Adroddodd yr Is-ganghellor fod swydd Cyfarwyddwr Celfyddydau Pontio wedi ei hysbysebu a bod 4 cais wedi dod i law. Cytunwyd i hysbysebu'r swydd eto gan obeithio am ymateb gwell. Yn y cyfamser, bydd rhaid dod o hyd i ateb i bontio'r bwlch ar ôl i Elen adael.

[2] **Bargen Twf Gogledd Cymru** (cofnod 18.81A); Adroddodd yr Is-ganghellor fod y cynnydd diweddar wedi bod yn araf a bod mwy o ansicrwydd bellach oherwydd newidiadau a wnaed gan Lywodraeth y DU.

[3] **Pwyllgor Diswyddo** (cofnod 18.95D); Adroddwyd ei fod yn debygol iawn y bydd y 16 aelod staff a nodwyd ar gyfer diswyddo yn cytuno i gymryd diswyddiad gwirfoddol.

[4] **Y Felin Tysilio** (cofnod 18.59D) - adroddwyd bod y Pwyllgor Gweithredu wedi cytuno i wneud gwaith i ddatrys y risg llifogydd a'r risg sy'n gysylltiedig â'r llethr y tu ôl i'r eiddo, er mwyn sicrhau y gellid cael y pris uchaf am yr eiddo. Yn dilyn y gwaith adfer, cytunwyd i roi'r holl eiddo ar y farchnad, gan gynnwys y stiwdio. Rhoddwyd drafft cyntaf y manylion pellach gerbron er gwybodaeth.

[5] **CaBan** (cofnod 18.80); Nodwyd yr angen am rôl weithredol wrth ddarparu athrawon sy'n gallu dysgu trwy gyfrwng Cymraeg. Fodd bynnag, nodwyd y tan-recriwtio ar draws y sector ochr yn ochr â newidiadau diweddar ym mholisi Llywodraeth Cymru o ran nifer y darparwyr a'r cymhelliant a ddarperir i fyfyrwyr. Cytunwyd i weithio gyda Llywodraeth Cymru i sicrhau gwell dealltwriaeth o gyfraniad Prifysgol Bangor, yn hanesyddol ac yn y dyfodol, at lenwi'r bwlch hwn ac at fodloni dyheadau Llywodraeth Cymru i gynyddu nifer y siaradwyr Cymraeg.

[6] **Adolygiad Pontio** (cofnod o 30 Medi 2016) - O ystyried bod y project bellach wedi ei sefydlu, cytunwyd i ystyried llunio adolygiad o'r project. Fel cam cyntaf, cytunwyd y dylid cwblhau adroddiad diwedd project fel rhan o'r fframwaith rheoli project.

1. Darparwyd cofnod gweithredu yn nodi cynnydd yr holl gamau gweithredu sydd heb eu cyflawni yn y Cyngor. Nododd y Cyngor gynnydd a chamau gweithredu a gwblhawyd. Cytunwyd i roi sylw i rai o'r camau tymor hwy cyn cyfarfod nesaf y Cyngor.

**18.102 MATERION YR IS-GANGHELLOR**

1. Tynnodd yr Is-ganghellor sylw'r Cyngor at nifer o faterion.

[1] **Strwythur a chyfrifoldebau'r uwch dîm**; Cyflwynodd yr Is-ganghellor dros dro gynnig i ailstrwythuro'r uwch dîm. Datblygwyd y cynnig gyda'r Athro Davies i roi sylw i drefniadau anfoddhaol sydd wedi datblygu dros amser. Roedd y cynnig yn cynnwys creu swyddogaeth dirprwy i'r is-ganghellor i ddarparu mwy o arweinyddiaeth strategol, rhesymoli swydd y Dirprwy Is-ganghellor dros Addysg a Phrofiad Myfyrwyr, gwneud mân newidiadau i gyfrifoldebau'r dirprwy is-gangellorion eraill, ac ehangu cyfrifoldebau Ysgrifennydd y Brifysgol a'r Cyfarwyddwr Gwasanaethau Corfforaethol i gynnwys rheolaeth llinell mwyafrif y gwasanaethau proffesiynol. Er mwyn cefnogi hyn, bydd y Pennaeth Llywodraethu a Chydymffurfio yn chwarae rhan fwy gweithredol yn y gwaith o gefnogi'r Cyngor ac yn dirprwyo ar ran Ysgrifennydd y Brifysgol yn y swyddogaeth hon.

Gofynnodd y Cyngor am sicrwydd ynglŷn â'r broses a'r angen am dryloywder. Nodwyd bod pob un o'r dirprwy is-gangellorion presennol wedi trafod eu swyddogaethau gyda'r Athro Davies cyn i'r cynnig gael ei ddatblygu. Nodwyd bod arweinyddiaeth a rheolaeth y gwasanaethau proffesiynol yn fater i'r Pwyllgor Gweithredu, ond bod swyddogaethau'r Dirprwy i'r Is-ganghellor a'r Dirprwy Is-ganghellor yn cael eu penodi gan y Cyngor, ar argymhelliad yr Is-ganghellor.

Ar ôl trafodaeth adeiladol a gwerthfawr, cytunodd y Cyngor y byddai'r canlynol yn dod i rym ar 1 Medi 2019:

[i] Dynodi'r Athro Oliver Turnbull yn Ddirprwy i'r Is-ganghellor;

[ii] Dynodi'r Athro Carol Tully yn Ddirprwy Is-ganghellor (Addysg a Phrofiad Myfyrwyr);

[iii] Dynodi'r Athro Jerry Hunter yn Ddirprwy Is-ganghellor (y Gymraeg, Diwylliant ac Ymwneud â'r Cyhoedd); a

[iv] Dynodi'r Athro David Thomas yn Ddirprwy Is-ganghellor (Ymchwil).

[2] **Gweithredu diwydiannol gan yr UCU**; Nodwyd y bydd UCU yn gofyn i staff bleidleisio yn yr hydref ynglŷn â gweithredu diwydiannol yn ymwneud â phensiynau a'r setliad cyflog.

[3] **Pennaeth Ysgol y Gwyddorau Iechyd**; Bydd yr Athro Chris Burton yn gadael y brifysgol ddiwedd mis Awst 2019 a chaiff pennaeth newydd ei benodi i'r ysgol dros yr haf.

[4] **Coleg Bangor Tsieina**; Roedd yr Is-ganghellor dros dro wedi ymweld â Changsha ar gyfer eu seremoni raddio flynyddol yn ddiweddar ac wedi nodi'r cyfleusterau gwych sydd ar gael yno i staff a myfyrwyr. Bydd Llywydd CSUFT yn derbyn cymrodoriaeth anrhydeddus ym Mangor yr wythnos nesaf.

[5] Wrth edrych yn ôl ar y tri mis diwethaf yn ei swydd, nododd yr Is-ganghellor dros dro fod yr uwch dîm wedi gwneud cynnydd mawr ar y cyd ag eraill ledled y brifysgol: roedd cyllideb pum mlynedd yn ei lle; roedd yr ailstrwythuro bron wedi ei gwblhau ac wedi cyflawni'r arbedion gofynnol, roedd y brifysgol mewn sefyllfa gryfach o ran recriwtio myfyrwyr; roedd proses gynllunio wedi ei hailgyflwyno; mae'r Pwyllgor Gweithredu'n cyfarfod pob wythnos ac mae'r tîm yn cydweithio'n dda; gwnaed llawer i wella'r diwylliant a'r tryloywder, ond mae angen gwneud mwy; mae gwaith wedi dechrau ar ddatblygu'r cynllun strategol nesaf; ac mae'r Senedd yn gweithio'n fwy effeithiol.

1. Ar ran y Cyngor, diolchodd y cadeirydd yn ffurfiol i'r Athro Upton am yr holl lwyddiannau hyn mewn cyfnod mor fyr a heriol.

**18.103 NEWYDDION DIWEDDARAF UNDEB Y MYFYRYWR**

1. Derbyniodd y Cyngor adroddiad gan Undeb y Myfyrwyr ar eu gweithgareddau, ymgyrchoedd a digwyddiadau diweddar. Nodwyd bod y swyddog sabothol newydd hwnnw wedi cwblhau pythefnos a'i fod yn teimlo'n gadarnhaol am y flwyddyn i ddod. Tynnodd y Llywydd sylw at y Whatuni 2019 Best Clubs & Societies Award; y canlyniad cadarnhaol yn yr Arolwg Cenedlaethol Myfyrwyr diweddar; y gweithgareddau gwirfoddoli rhagorol; cyfraniad gweithredol UMCB wrth ymgyrchu dros ddarpariaeth Gymraeg ar gyfer gwasanaethau iechyd meddwl a chynyddu llais myfyrwyr Cymraeg; a'r ymgyrch wastraff "Wrap It Up". Nododd Undeb y Myfyrwyr eu gwerthfawrogiad i'r brifysgol am gael y cyfle i gyfrannu at faterion strategol dros y flwyddyn ddiwethaf ac roeddent yn gobeithio y byddai hyn yn parhau yn y dyfodol.
2. Derbyniodd y Cyngor Adroddiad Blynyddol UMCB hefyd, gan nodi ei bod wedi bod yn flwyddyn gyffrous i UMCB, gan gynnwys cynhyrchiad Cymdeithas John Gwilym Jones a llwyddiant rhagorol i Aelwyd JMJ, yn enwedig yn yr Eisteddfod.

**18.104 ADRODDIAD Y PWYLLGOR GWEITHREDU**

Cymeradwywyd yr adroddiad ar gyfarfodydd y Pwyllgor Gweithredu a gynhaliwyd rhwng mis Ebrill a mis Gorffennaf 2019 (ynghlwm fel Atodiad I i gopi swyddogol y cofnodion hyn). Nodwyd y canlynol:

[1] Cynaliadwyedd ariannol;  **Bydd materion ariannol yn cael eu trafod dan eitemau yn ddiweddarach ar yr agenda. Mae'r wybodaeth ddiweddaraf am yr ymgynghoriad yn adroddiad y Pwyllgor Gweithredu, ynghyd â manylion llawn am y trafodaethau a'r penderfyniadau terfynol.**

[2] Strategaeth Academaidd; Nododd y Cyngor y cytunwyd y bydd y fframwaith drafft a'r sylwadau a dderbyniwyd fel rhan o'r ymgynghoriad yn cyfrannu at y cynllun strategol newydd.

[3] Y Ganolfan Rheolaeth; Nododd y Cyngor bod trafodaethau'n parhau ynglŷn â model gweithredu'r Ganolfan Rheolaeth. Gorffennwyd talu am fenthyciad Barclays yn ddiweddar.

[4] **Argyfwng hinsawdd;** Nododd y Cyngor fod y brifysgol wedi ymuno â llawer o sefydliadau ledled y byd i ddatgan argyfwng hinsawdd.

[5] Adolygiad Auger; Nododd y Cyngor fod yr adroddiad wedi ei gyhoeddi. Y prif gynnig yw lleihau ffioedd dysgu i £7,500, ond nid yw'n glir a fydd yr adroddiad yn cael ei dderbyn gan Lywodraeth y DU nac beth fydd ymateb Llywodraeth Cymru.

[6] **Guardian University Guide 2020;** Adroddodd yr Is-ganghellor dros dro bod gwella perfformiad mewn tablau cynghrair yn darged allweddol i'r is-ganghellor newydd ac mae'r gwaith hwn wedi dechrau.

[7] **Clirio 2019;** Rhyddhawyd cyllid ychwanegol o'r cyllid yn y flwyddyn gyfredol i gefnogi mwy o weithgaredd ym mhroses glirio 2019.

Trafodwyd eitemau eraill o fusnes y Pwyllgor Gweithredu o dan eitemau agenda eraill.

**18.105 STRATEGAETH YSTADAU**

1. Ystyriodd y Cyngor ddwy ddogfen: Datblygu Strategaeth Ystadau i Brifysgol Bangor 2020 - 2030, a gymeradwywyd gan y Pwyllgor Gweithredu ac a gyhoeddwyd at ddibenion ymgynghori ym mis Mehefin, a chrynodeb o'r ymatebion i'r ymgynghoriad. Nodwyd y pwyntiau canlynol:

[1] Roedd egwyddorion cyffredinol y strategaeth yn cynnwys lleihau ôl troed yr ystâd a gwella cyfleusterau, gan gynnwys gadael Stryd y Deon a datblygu adeiladau Ffordd Deiniol, adleoli o'r safle Normal, gwella cyflwr yr ystâd sy'n weddill, sicrhau cylch rhaglen cynnal a chadw wedi ei neilltuo, a'r rhaglen gyfan yn seiliedig ar gynaliadwyedd.

[2] Mae'r ymatebion i'r ymgynghoriad wedi eu hystyried gan y Pwyllgor Gweithredu ac roeddent yn falch o nodi bod yr ymateb yn gadarnhaol ar y cyfan. Croesawodd yr ymatebwyr y cyfeiriad strategol a'r teimlad cyffredinol oedd bod angen i'r brifysgol symud ymlaen i grynhoi a gwella'r ystâd. Cytunodd y Pwyllgor Gweithredu i argymell i'r Cyngor fod y cyfeiriad cyffredinol a amlinellir yn y ddogfen yn cael ei gymeradwyo.

[3] Nodwyd bod angen alinio'r Strategaeth Ystadau gyda'r Strategaeth Academaidd a'r Cynllun Strategol newydd a bod angen i'r strategaeth newydd barhau i fod yn hyblyg i ymateb i'r strategaethau eraill hyn. Gofynnodd y Cyngor hefyd am sicrwydd ynglŷn â diogelu'r ystâd at y dyfodol yn sgil newidiadau i dechnoleg a defnydd adeiladu.

[4] Cyfeiriodd nifer o ymatebion at y costau tebygol a'r effaith ar ddyled, a chytunodd y Pwyllgor Gweithredu y dylai'r cam nesaf gynnwys eglurder ynghylch yr arbedion costau gweithredu a ragwelir, lefel ac amseriad derbyniadau cyfalaf a lefel y gyllideb adnewyddu flynyddol arfaethedig. Y gobaith oedd y gellir talu am rai o'r costau trwy arbedion, ac roedd potensial i weithio gyda datblygwr i gymryd peth o'r risg.

[5] Nodwyd yr angen i fod yn wyliadwrus i deimladau o dynerwch tuag at adeiladau a'u hanes.

[6] Roedd cydweithredu â'r cyngor tref a sir i wella delwedd y ddinas yn elfen hanfodol o'r strategaeth ac roedd y strategaeth wedi ei datblygu trwy ymgynghori â phartneriaid a rhanddeiliaid.

1. Cytunodd y Cyngor ar y ffordd gyffredinol ymlaen a chytunodd y dylid datblygu cynllun cyflawni manwl wedi ei gostio'n llawn i'w weithredu dros gyfnod y cynllun.

**18.106 Y WYBODAETH DDIWEDDARAF AM EIDDO**

A. Ystyriodd y Cyngor bapur yn gofyn am gymeradwyaeth gan y Cyngor i waredu nifer o asedau ac i farchnata ased pellach yn unol â'r pris a'r cyngor a roddwyd gan Asiantaeth y Swyddfa Brisio. Nododd y Cyngor fel a ganlyn:

[1] bod gofyn i'r brifysgol gydymffurfio â Deddf Elusennau 2011 mewn perthynas â gwaredu tir;

[2] y cafwyd adroddiad syrfëwr yn unol ag Adran 119 (1) (a) Deddf Elusennau 2011 a'r Rheoliadau Elusennau (Adroddiad Syrfëwr Cymwysedig) 1992;

B. Cadarnhaodd aelodau'r Cyngor y canlynol ym mhob achos:

[1] eu bod yn rhesymol fodlon bod Chris Guest, a baratôdd yr adroddiad, yn aelod o Sefydliad Brenhinol y Syrfewyr Siartredig, yn meddu ar y gallu a'r profiad perthnasol i wneud prisiad o'r eiddo a'r ardal dan sylw; ac

yn unol ag adran 118 Deddf Elusennau 2011, nad oes unrhyw bersonau cysylltiedig yn ymwneud â'r gwerthiant ac eithrio'r rhai a gyfeirir atynt yn y papur.

[3] bod yr aelodau, yn unol ag Adran 119 (1) (c) Deddf Elusennau 2011, yn fodlon mai telerau'r cynnig yw'r gorau y gellir yn rhesymol eu cael i'r brifysgol ac yn unol â'r cyngor a ddarperir gan y VOA ac y gall y gwerthiant fynd rhagddo.

1. Cytunodd y Cyngor fel a ganlyn:

[1] y dylid gwerthu Ynys Faelog i Mr Peter Wilde am £1,000,025, yn amodol ar gwblhau'r contract; a

[2] y dylid gwerthu Bryn Llinos i Mr Glyn Clayton a Mrs Ruth Sanderson-Clayton am £300,000, yn amodol ar gwblhau'r contract; ac

[3] y dylid gwerthu Neuadd Ogwen i Mr Allan Hodari am £440,000, yn amodol ar gwblhau'r contract; ac

[4] y dylid gwaredu rhan o safle Pen-y-Ffridd (fel y dangosir ar y cynlluniau atodol) i Gartrefi Cymunedol Gwynedd (CCG) am £693,000, gan gynnwys cytundeb gorswm, yn amodol ar gwblhau'r contract.

1. Ystyriodd y Cyngor gynnig i fwrw ymlaen â gwaredu Gerddi Fron yn unol â'r pris a'r cyngor a gafwyd gan Asiantaeth y Swyddfa Brisio. Nododd fod hwn yn lleoliad strategol ac y dylid archwilio defnydd pellach o'r tir cyn symud ymlaen i'w waredu.

**18.107 STRYD Y DEON**

A. Ystyriodd y Cyngor bapur ynglŷn â gwaredu Safle Stryd y Deon. Nododd y Cyngor fel a ganlyn:

[1] Mae'r ymgynghoriad ar Ddatblygu Strategaeth Ystadau Prifysgol Bangor yn cynnig cydgrynhoad sylweddol o ystâd y brifysgol i leihau ôl troed a gwella ansawdd yr ystâd adeiledig, gan gynnwys lleoli ystâd ddibreswyl y brifysgol ar un campws ym Mangor (safle Ffordd Deiniol a safle Ffordd y Coleg) a chael gwared â rhai safleoedd o bwys. Y cynnig yw tynnu'n ôl o safleoedd Stryd y Deon a'r Normal a rhoi'r safleoedd hynny ar werth.

[2] Mae trafodaethau wedi datblygu rhwng Prifysgol Bangor, Bwrdd Iechyd Prifysgol Betsi Cadwaladr, Cyngor Gwynedd a Chartrefi Cymunedol Gwynedd ynglŷn â'r cysyniad o ddatblygu canolfan iechyd newydd ym Mangor a fyddai'n darparu dull cydgysylltiedig o rannu gwasanaethau ar gyfer iechyd a lles trigolion Bangor. Bwriad y cynllun yw dod â gwahanol gyfleusterau iechyd a phreswyl at ei gilydd o dan yr un to, gan gynnwys meddygfeydd teulu, cyfleusterau nyrsio, gwasanaethau cymdeithasol, gwasanaethau deintyddol, fferyllfa, unedau preswyl. Mae'r datblygiad hwn yn rhan allweddol o broject adfywio mawr ar gyfer dinas Bangor.

[3] Y safle y byddai Cartrefi Cymunedol Gwynedd a Bwrdd Iechyd Prifysgol Betsi Cadwaladr yn dewis ei ailddatblygu yn ganolfan iechyd yw safle'r brifysgol yn Stryd y Deon, oherwydd ei faint a'i leoliad yn cysylltu ardal breswyl fawr (Bae Hirael) a'r stryd fawr gan y byddai felly'n darparu budd cymunedol/iechyd ac yn fodd o ddod â mwy o fusnes i'r stryd fawr.

[4] Mae Cartrefi Cymunedol Gwynedd a'r brifysgol wedi cyd-gomisiynu'r prisiwr dosbarth i brisio'r safle. Mae adroddiad drafft y VOA dyddiedig 4 Gorffennaf 2019 yn cadarnhau gwerth o £300K (£1.3miliwn yn llai na'r gost o £1.0miliwn i ddymchwel a chael gwared ag eitemau annormal sy'n arwain at brisiad gweddilliol o £300K).

[5] Yng ngoleuni'r prisiad, gofynnir i'r Cyngor ystyried sut i symud ymlaen o ran gwaredu'r safle. Gofynnwyd yn wreiddiol i fynd rhagddo i waredu'r safle ar yr amod y cynigir ei werthu i Gartrefi Cymunedol Gwynedd yn gyntaf ac mai dim ond os yw Cartrefi Cymunedol Gwynedd yn penderfynu peidio â'i brynu y caiff ei roi ar werth ar y farchnad agored.

[B] Nododd y Cyngor, fel ymddiriedolwyr, fod yn rhaid iddynt sicrhau bod y gwarediad er budd gorau'r elusen ac mai'r telerau arfaethedig yw'r gorau y gellir yn rhesymol eu cael o dan amgylchiadau'r gwarediad.  Bu peth trafodaeth ynglŷn â gwerth y buddion ehangach i'r brifysgol a'r ddinas o fwrw ymlaen â'r cytundeb a rhoddwyd ystyriaeth hefyd i brofi'r farchnad agored. Ar ôl llawer o drafod, cytunwyd:

[1] Nid oedd yn bosib bwrw ymlaen â gwerthu i CCG am y pris arfaethedig, ar hyn o bryd;

[2] Dylai'r brifysgol ystyried opsiynau amgen i gael gwared ar yr ased a allai sicrhau gwell adenillion i'r brifysgol;

[3] Gofynnir am gyngor proffesiynol ynglŷn â gwerth y safle a dylid sicrhau diwydrwydd dyladwy pellach ynglŷn â sut gwaredir y safle;

[4] Gohirio penderfyniad tan gyfarfod nesaf y Cyngor gan nodi, os oes angen, y gellid galw cyfarfod arbennig.

**18.108 PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 28 Mehefin 2019 (ynghlwm fel Atodiad II i gopi swyddogol y cofnodion hyn).
2. Gan gyfeirio’n arbennig at y canlynol:

[i] Cofnod 761 (**Materion Strategol**); nododd y Cyngor fod y Cadeirydd yn gweithio gyda'r Cyfarwyddwr Cyllid i archwilio ffyrdd mwy defnyddiol o gyflwyno data i'r pwyllgor a'r Cyngor. ***Cytunwyd*** hefyd y dylai'r Pwyllgor Gweithredu ystyried cynnwys cynlluniau wrth gefn priodol mewn cynlluniau yn y dyfodol, er mwyn rhoi darpariaeth ddigonol i leihau neu ddileu'r angen am gamau cywiro yn ystod y flwyddyn.

[ii] Cofnod 767 (**Polisi Gwerth am Arian**); cymeradwywyd polisi dros dro.

[iii] Cofnod 770 (**Systemau Ariannol**);Nododd y Cyngor y gofynnwyd i'r Cyfarwyddwr Cyllid baratoi rhaglen o newid ar gyfer y prosesau/systemau busnes sy'n ymwneud â swyddogaethau cyllid y brifysgol, gan nodi sut bydd y rhaglen yn ychwanegu gwerth, ac unrhyw newidiadau rheoleiddio y gall fod eu hangen.

**18.109 RECRIWTIO MYFYRWYR**

1. Ystyriodd y Cyngor ddau bapur: y wybodaeth ddiweddaraf am nifer y ceisiadau, y cynigion a wnaed a'r derbyniadau cadarn; a phapur a gyflwynwyd i'r Pwyllgor Cyllid ac Adnoddau yn darparu'r rhagolygon diweddaraf ar gyfer Medi 2019, gan eu cymharu â rhagolygon ariannol Tachwedd 2018. Nododd y Cyngor y canlynol:

[1] Mae ceisiadau israddedigion cartref/UE yn 17% yn is nag ar yr un adeg y llynedd ac mae derbyniadau cadarn yn 8% yn is na'r llynedd, sy'n dangos bod trosi yn parhau i fod yn gymharol gryf. Mae'r data'n dangos amrywiad sylweddol yn ôl ysgol. Mae ceisiadau ôl-raddedig cartref/UE yn gymharol sefydlog.

[2] Mae ceisiadau tramor yn uwch nag yr un cyfnod y llynedd (Israddedig 13%, Ôl-radd 7%).

[3] Y rhagolwg diweddaraf yw diffyg o oddeutu £1.2m yn yr incwm o ffioedd dysgu. Mae hyn yn cymharu'n ffafriol â'r sefyllfa yr adroddwyd arni ym mis Mawrth pan adroddwyd bod y risg hyd at £3.5m. Er bod mwy o sicrwydd ar hyn o bryd, erys nifer o risgiau, gan gynnwys y broses glirio pan gall myfyrwyr, am y flwyddyn gyntaf, dynnu'n ôl o broses UCAS.

[4] Mae adroddiad meincnodi diweddaraf KPMG yn awgrymu bod ein hincwm o fyfyrwyr tramor yn is na'r meincnod tra bod y niferoedd yn parhau i fod yn uchel, efallai oherwydd lefelau uchel o ostwng ffioedd. Mae hyn yn awgrymu potensial ar gyfer twf mewn incwm o ffioedd tramor.

[5] Mae'r Grŵp Tasg Recriwtio a Derbyniadau yn cyfarfod yn fisol i rannu arfer da a rhagoriaeth ar draws y sefydliad.

1. Nododd y Cyngor y sefyllfa recriwtio ddiweddaraf a'r goblygiadau ariannol ar gyfer 2019/20 a'r blynyddoedd i ddod.
   1. **PENSIWN USS**
2. Ystyriodd y Cyngor bapur gyda chrynodeb o'r materion cyfredol y mae'r brifysgol yn eu hwynebu wrth ddod o hyd i ffordd ymlaen ar broses brisio 2018 ar gyfer Cynllun Pensiwn yr USS, datblygiadau diweddar, a'r angen am benderfyniad ar gefnogi newid rheol tymor byr posib, sydd â'r nod o ganiatáu i brisio 2018 ddigwydd yn ystod y misoedd nesaf.
3. Nodwyd bod 'Opsiwn 3' yn rhoi cyfle i leihau cyfraniadau yn ystod y blynyddoedd nesaf, ond byddai angen cryfhau'r cyfamod cyflogwr. Ystyriodd y Pwyllgor Gweithredu'r materion a godwyd ynglŷn â monitro dyledion, blaenoriaethu USS fel credydwr a moratoriwm ar gyflogwyr yn gadael cynllun USS yn y cyfarfod a gynhaliwyd ar 2 Gorffennaf a dod i'r casgliad na fyddai'r rhain yn cyflwyno unrhyw rwystrau gwirioneddol i'r brifysgol dros y 3 blynedd nesaf. Argymhellwyd y dylem eu cefnogi fel ffordd o gadw sgôr cryf i'r gyfamod ac felly ffordd o sicrhau canlyniad Opsiwn 3 2018. Mae angen rhoi barn gychwynnol i Universities UK erbyn 16 Gorffennaf, cyn cyfarfod bwrdd ymddiriedolwyr yr USS.
4. Cytunodd y Cyngor i gefnogi opsiwn 3 fel dull pragmatig, ond nododd y gallai fod goblygiadau pellach i'r cynllun ymhen tair blynedd.

**18.111 RHAGOLYGON ARIANNOL 5 MLYNEDD**

1. Ystyriodd y Cyngor graffiau yn dangos yr hanes diweddar o ran rhagweld incwm a gwariant. Nodwyd bod incwm yn fras yn unol â'r rhagolwg, ond ychydig yn optimistaidd a bod lefelau gwariant yn cael eu cyflawni'n fras ond dim ond trwy arbedion yn ystod y flwyddyn. Roedd hyn wedi arwain at EBITDA net yn unol â'r cynllun yn fras. Yn 2018/19, cafodd targed arbedion o £4m ei gynnwys yn y cynllun gwreiddiol, ond gwaethygwyd hyn gan ddiffyg o £6m mewn incwm. Er bod £10m o arbedion cynaliadwy wedi eu gwneud, mae hyn yn awgrymu y bydd toriadau yn ystod y flwyddyn yn dod yn anghynaladwy yn y dyfodol.
2. Nododd y Cyfarwyddwr Cyllid mai £12.7m yw'r EBITDA wedi ei addasu disgwyliedig ar gyfer 2018/19, dirywiad o £2.1m yn erbyn rhagolygon y llynedd, yn bennaf oherwydd methiant i gyflawni arbedion heb fod yn gyflogau. Bydd hyn yn arwain at lwyddo yn yr holl brofion cyfamod.
3. Cyflwynodd y Cyfarwyddwr Cyllid ddrafft o'r rhagolygon ariannol 5 mlynedd. Nododd y Cyngor y canlynol:

[1] Mae cynaliadwyedd ariannol yn gofyn am gynhyrchu arian parod iach pob blwyddyn a cheir cytundeb cyffredin ar draws y sector mai EBITDA wedi ei Addasu ar gyfer AU yw'r dangosydd gorau. Dylai'r targed ar gyfer Prifysgol Bangor fod yn £20m+ y flwyddyn, o ystyried y gost o £10m y flwyddyn i wasanaethu ein dyledion.

[2] Mae'r rhagolwg 5 mlynedd newydd yn cynnwys dull newydd o gynllunio gan gynnwys cynlluniau clir ar gyfer pob ysgol a gwasanaeth proffesiynol ynghyd â thargedau a chyllidebau y cytunwyd arnynt. Mae modelu niferoedd myfyrwyr manwl yn sail lawn i'r holl ragolygon incwm ac yn cyd-fynd â chynlluniau ysgolion. Bydd hyn yn galluogi i bob cyllideb gael ei chytuno a'i chadarnhau erbyn 1 Awst 2019. Bydd monitro ac adrodd misol yn cael eu gweithredu ym mhob maes o ddechrau'r flwyddyn ariannol nesaf.

[3] Mae'r rhagdybiaethau incwm craidd yn y cynllun achos sylfaenol yn cynnwys y rhagolygon diweddaraf ar niferoedd myfyrwyr ac yna codiadau cymedrol yn incwm ffioedd cartref a thramor; cyllid CCAUC yn seiliedig ar y wybodaeth orau; a chyfraniadau ymchwil yn unol â rhagolygon ysgolion.

[4] Mae rhagdybiaethau gwariant yn yr achos sylfaenol yn cynnwys adnoddau newydd yn seiliedig ar angen a blaenoriaeth amlwg; pwysau o gyflogau a phensiwn yn y dyfodol; gwariant cyfalaf yn unol â'r strategaeth ystadau a ariennir gan fenthyciad EIB.

[5] Mae'r cynllun yn rhagweld cynnydd yn EBITDA o £12.7m yn 2018/19 i £17.9m erbyn diwedd y cyfnod. Byddai balansau arian parod yn gostwng o £28.5m i isafswm o £16.5m ac yna'n codi eto i £27.9m dros gyfnod y cynllun. Disgwylid y byddai'r prawf cyfamod yn cael ei fodloni, ar yr amod bod yr holl dybiaethau'n cael eu bodloni.

[6] Y risg weddilliol fwyaf yw recriwtio myfyrwyr ac adolygir y cynllun ym mis Hydref yng ngoleuni'r sefyllfa recriwtio. Mae trefniadau wrth gefn yn cynnwys hyblygrwydd yn erbyn lefelau'r cyfamod, opsiwn i ohirio'r setliad cyflog, a'r opsiwn i ad-dalu'r benthyciad EIB.

1. Ar ôl trafodaeth, ***penderfynwyd*** cymeradwyo'r rhagolygon ariannol 5 mlynedd i'w cyflwyno i CCAUC, ac awdurdodi Cadeirydd y Pwyllgor Cyllid ac Adnoddau i lofnodi'r rhagolygon a'r sylwebaeth ategol.

**18.112 DANGOSYDDION PERFFORMIAD ALLWEDDOL**

1. **B.** Metrigau Ariannol; Cafodd y metrigau ariannol eu darparu er gwybodaeth ond fe'u trafodwyd yn fanylach yn yr adroddiad gan y Pwyllgor Cyllid ac Adnoddau.
2. **Grantiau a Chontractau Ymchwil**; Nodwyd bod incwm ymchwil cyffredinol yn unol â'r flwyddyn flaenorol. Mae cyllid gan gynghorau ymchwil yn amrywio ond mae Bangor yn dal yn llwyddiannus, o ystyried y gystadleuaeth ledled y DU. Cronfeydd strwythurol sy'n darparu'r gyfran uchaf o incwm a nodwyd y risg i'r cyllid hwn. Bydd ffynonellau cyllid eraill ar gael yn y dyfodol ond bydd rhaid newid diwylliant.
3. Roedd y Cyngor yn falch o nodi'r newid mewn momentwm yn y strategaeth REF. Nodwyd y bydd astudiaethau achos effaith yn cael eu paratoi erbyn canol mis Medi a bod newidiadau wedi digwydd i'r ffordd y mae naratif REF yn cael ei ddatblygu, gyda gweithgorau yn cael eu ffurfio ar sail unedau asesu. Bwriedir cynnal ymarfer ffug REF ym mis Ionawr 2020.

**18.113 Y SENEDD**

1. Cyflwynodd yr Is-ganghellor yr adroddiad ar gyfarfodydd y Senedd a gynhaliwyd 7 Mai ac 11 Mehefin 2019.
2. Nododd yr Is-ganghellor newidiadau i Bwyllgor Enwebiadau’r Senedd i gynnwys ehangu cyfranogiad staff.
   1. **PWYLLGOR ARCHWILIO A RISG**

Cymeradwywyd yr adroddiad ar gyfarfod y Pwyllgor Archwilio a Risg a gynhaliwyd 4 Mehefin 2019 (ynghlwm fel Atodiad III i gopi swyddogol y Cofnodion).

**18.115 PWYLLGOR DWYIEITHRWYDD**

1. Cymeradwywyd yr adroddiad ar gyfarfod y Pwyllgor Dwyieithrwydd a gynhaliwyd 13 Mehefin 2019 (ynghlwm fel Atodiad IV i gopi swyddogol y cofnodion).

B. Ystyriodd y Cyngor gais gan y pwyllgor i ohirio penderfyniadau yn ymwneud â'r Ysgol Addysg a Datblygiad Dynol. Ond nododd fod yr ymgynghoriad eisoes wedi ei ymestyn ac y cynhelir proses graffu lawn fel ym mhob achos arall. Nod y newid yw lleihau niferoedd ac nid yw'n ymwneud ag addysg cyfrwng Cymraeg. Ni all lefelau incwm gynnal y nifer bresennol o staff ac mae angen moderneiddio'r cwrs hefyd. Nodwyd bod angen dathlu ein gweithgaredd cyfrwng Cymraeg a bod yn glir ynglŷn â negeseuon yn allanol ac mae'r ymateb diweddar yn y wasg yn anffodus.

**18.116 PWYLLGOR IECHYD A DIOGELWCH**

1. Cymeradwywyd yr adroddiad ar gyfarfod y Pwyllgor Iechyd a Diogelwch a gynhaliwyd 13 Mehefin 2019 (ynghlwm fel Atodiad IV i gopi swyddogol y cofnodion).
2. Nododd y Cyngor yr adroddiad ystadegol 9 mis sy'n ymwneud â Damweiniau a Digwyddiadau ac Absenoldeb oherwydd Salwch. ***Cytunwyd*** y dylai Adnoddau Dynol ac Iechyd a Diogelwch weithio gyda'i gilydd i ymchwilio i'r tueddiadau ymhellach. ***Cytunwyd*** y dylid adrodd yn fanwl i'r pwyllgor y ddau anaf adroddadwy RIDDOR.

**18.117 PWYLLGOR STRATEGAETH A PHERFFORMIAD**

Nodwyd bod gweithdy wedi ei gynnal yn ddiweddar ar ddatblygu cynllun strategol newydd. Byddai'r cofnodion yn dod i gyfarfod nesaf y Cyngor.

* 1. **PWYLLGOR ENWEBIADAU A LLYWODRAETHU**

1. Cymeradwywyd yr adroddiad ar gyfarfod y Pwyllgor Enwebiadau a Llywodraethu a gynhaliwyd 20 Mehefin 2019 (ynghlwm fel Atodiad V i gopi swyddogol y cofnodion).
2. Gan gyfeirio’n arbennig at y canlynol:

[i] Cofnod 172 (**Diwygio'r drefn lywodraethu**);***Cytunodd*** y Cyngor ar y canlynol:

* Gall cynrychiolydd o UCU ymuno â chyfarfodydd y Pwyllgor Cyllid ac Adnoddau a'r Cyngor fel sylwedydd.
* Bydd y swydd wag i gynrychiolydd staff academaidd ar y Cyngor yn cael ei hanfon at yr holl staff academaidd am enwebiadau a chaiff Ordinhad III ei ddiwygio i adlewyrchu'r newid hwn.
* Ni fydd aelodau'r Pwyllgor Gweithredu'n gymwys i fod yn gynrychiolwyr y Senedd ar y Cyngor a chaiff Ordinhad IX ei ddiwygio i adlewyrchu'r newid hwn.
* Bod y Cyngor yn adolygu cydbwysedd yr aelodaeth yn dilyn adroddiad yr adolygiad o lywodraethu ym mhrifysgolion Cymru ym mis Hydref.

[ii] Cofnod 175 [a] (**Aelodaeth o'r Cyngor**); ***Penderfynwyd*** penodi Mrs Alison Lea-Wilson i ail gyfnod pedair blynedd yn y swydd o 1 Awst 2019 ac y dylid penodi Dr Ian Rees yn aelod annibynnol o'r Cyngor o 1 Awst 2019 am gyfnod cychwynnol o 4 mlynedd.

[iii] Cofnod 175 [b] (**Pwyllgorau'r Cyngor**); ***Penderfynwyd*** penodi'r Athro Gareth Roberts yn aelod o'r Pwyllgor Strategaeth a Pherfformiad a phenodi Robert Eddowes yn aelod cyfetholedig o'r Pwyllgor Cyllid ac Adnoddau o 1 Medi 2019 am gyfnod cychwynnol o 4 blynedd.

1. Cymeradwyodd y Cyngor y gwelliannau i Ordinhad I, III ac Ordinhad IX:

**18.119 PWYLLGOR DISWYDDIADAU**

1. Cymeradwywyd yr adroddiad ar gyfarfod y Pwyllgor Diswyddiadau a gynhaliwyd 24 Mehefin 2018 (ynghlwm fel Atodiad III i gopi swyddogol y Cofnodion).
2. Adroddodd y Cadeirydd fod y pwyllgor yn teimlo eu bod wedi cael cyfle amlwg i graffu ar y cynigion ac roeddent wedi eu sicrhau bod lles staff wedi bod yn brif ystyriaeth trwy gydol y broses.
3. Rhoddodd y Cyfarwyddwr Adnoddau Dynol y wybodaeth ddiweddaraf am y broses a'r trafodaethau sydd wedi eu cynnal ers cyfarfod y pwyllgor ym mis Ebrill. Nodwyd y pwyntiau canlynol:

[1] Yng nghyfarfod diwethaf y Cyngor, adroddwyd bod y Pwyllgor Gweithredu wedi ystyried argymhellion ar 14 achos busnes, a'r argymhellion hyn o'r achosion hyn a ddaethpwyd gerbron y Cyngor gan y Pwyllgor Diswyddo. Fel y nodwyd yn gynharach, gobeithio na fydd angen gweithredu ar y penderfyniadau hynny.

[2] Yn dilyn hynny, derbyniodd y Pwyllgor Gweithredu argymhellion mewn perthynas ag ysgolion yng Ngholeg y Celfyddydau, y Dyniaethau a Busnes. Ym mhob achos, derbyniodd y Pwyllgor Gweithredu'r canlynol a'u hystyried yn fanwl: yr achos busnes gwreiddiol dros newid; y templed ymateb yn crynhoi'r holl themâu o'r ymgynghoriad gyda staff, myfyrwyr, undebau llafur a rhanddeiliaid; cofnodion y grŵp craffu mewn perthynas â'r cynnig; ac asesiad o'r effaith ar gydraddoldeb wedi ei ddiweddaru. Sicrhawyd y Pwyllgor Gweithredu, ym mhob achos, o'r ddogfennaeth bod ymgynghoriad ystyrlon wedi ei gynnal a bod materion cydraddoldeb wedi eu hystyried.

[3] Ni chafwyd unrhyw effaith yn syth ar swyddi yn Ysgol y Gyfraith, Ysgol y Gymraeg ac Astudiaethau Celtaidd a'r Ysgol Hanes, Athroniaeth a Gwyddorau Cymdeithas.

[4] Yn yr Ysgol Busnes, nodwyd gostyngiad o 1 swydd a chytunodd y pwyllgor yn anfoddog i argymell i Gyngor y brifysgol bod athro ym maes Hanes Busnes, yn cael ei ddiswyddo oherwydd bod y swydd yn dod i ben ar 31 Gorffennaf, neu ar ôl i unrhyw apêl gael ei chwblhau.

[4] Yn yr Ysgol Ieithoedd, Llenyddiaethau ac Ieithyddiaeth, nodwyd gostyngiad o 1 swydd a chytunodd y pwyllgor yn anfoddog i argymell i Gyngor y brifysgol bod y Swyddog Datblygu Cwricwlwm yn cael ei ddiswyddo oherwydd bod y swydd yn dod i ben ar 31 Gorffennaf, neu ar ôl i unrhyw apêl gael ei chwblhau.

[6] Yn yr Ysgol Cerddoriaeth a'r Cyfryngau, ers i'r pwyllgor gyfarfod, mae un aelod staff wedi ymddiswyddo, felly nodir gostyngiad o 1 swydd yn unig a chytunodd y pwyllgor yn anfoddog argymell i Gyngor y brifysgol y dylid diswyddo'r Darlithydd mewn Ethnogerddoreg oherwydd bod y swydd yn dod i ben ar 31 Gorffennaf, neu ar ôl i unrhyw apêl gael ei chwblhau.

1. ***Cytunodd*** y Cyngor yn anfoddog bod swyddi'r 3 aelod staff a nodwyd yn dod i ben drwy ddiswyddiad fel y nodwyd uchod, yn amodol ar ystyriaeth lawn o gyfleoedd adleoli a chynnig diswyddiad gwirfoddol. Awdurdododd y Cyngor y Cyfarwyddwr Adnoddau Dynol i gyhoeddi hysbysiadau diswyddo i'r staff dan sylw.

*(Derbyniwyd nad yw defnyddio'r term diswyddiad yn ddymunol, ond mae'n deillio o statud berthnasol y brifysgol, y mae'r Cyngor wedi penderfynu ei adolygu.)*

**18.120 MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol. Nodwyd y pwyntiau canlynol:

[1] **Dyfarniad Cyflog Cenedlaethol:** Yn y cyfarfod terfynol i drafod y JNCHES newydd ar gyfer 2019-20, bu i UCEA wneud cynnig terfynol o 1.85% gyda chost ar lefel sector wedi ei fodelu. Mae'r cynnig terfynol yn cynnwys dileu graddfa 2 a chynnydd wedi ei bwysoli a fyddai'n golygu y bydd y pwynt 3 isaf newydd yn darparu cyfradd fesul awr o £8.65 yr wythnos 37 awr, i fodloni'r Cyflog Byw Cenedlaethol disgwyliedig o fis Ebrill 2020; byddai'r pwynt isaf hefyd yn fwy na'r cyflog byw gwirfoddol cyfredol ar sail wythnos 35 awr. Mae'r cynnig yn cynnwys cymal sy'n galluogi sefydliad i ohirio gweithredu'r cynnig am hyd at 11 mis (o 1 Awst 2019). Disgwylir i bob un o'r tair undeb llafur wrthod y cynnig yn ffurfiol ac mae UCU wedi cytuno cynnal pleidlais i aelodau ar weithredu diwydiannol yn yr hydref.

[2]  **Cynllun Pensiwn Lleol BUPAS:**  Yn dilyn cyfres o gyfarfodydd gyda'r undebau llafur ar newidiadau posib i BUPAS, dechreuodd y brifysgol ar gyfnod ymgynghori o 60 diwrnod gyda staff ar 4 Chwefror. Ar ddiwedd yr ymgynghoriad, roedd 50 o unigolion wedi ymateb ynghyd ag ymateb ffurfiol gan bob un o'r undebau llafur (Unsain ac Unite). Mynegwyd pryder cyffredinol y byddai'r newidiadau arfaethedig yn gwneud buddion BUPAS yn y dyfodol yn sylweddol waeth o gymharu â buddion USS. Cynhaliwyd cyfarfod terfynol gyda chynrychiolwyr yr undebau llafur pan wnaethant ategu eu pryder bod y tybiaethau prisio yn rhy ddarbodus, ac os cânt eu newid, gallant arwain at osgoi'r newidiadau i fuddion ac o bosib leihau cyfraniadau'r cyflogwr hefyd. Cadarnhaodd y brifysgol nad oedd mewn sefyllfa i roi sylw i faterion prisio, ond cytunodd yr unedbau llafur y byddent yn ysgrifennu'n uniongyrchol at yr ymddiriedolwyr eto yn gofyn am gyfarfod brys.

Nododd y Pwyllgor Gweithredu'r angen am degwch a chydraddoldeb ond o ystyried yr ansicrwydd ynglŷn ag USS, nid yw'n bosib rhoi sylw i hyn yn wrthrychol. Felly, yn dilyn ystyriaeth ofalus o'r sylwadau a dderbyniwyd ynglŷn â chynigion i newid y cynllun, cytunwyd na ddylai'r cynllun newid er gwaethaf y costau uwch.

[3] **Rhaglen Cymorth i Weithwyr:** Mae gwasanaeth cyfrinachol yn y gwaith a ddarperir gan y brifysgol wedi cael ei sefydlu i helpu aelodau staff ddelio â straen bywyd-gwaith, problemau teuluol, pryderon ariannol, problemau perthynas, a phryderon eraill. Mae ar gael i aelodau staff a'u teuluoedd ac mae'n anelu at gael effaith gadarnhaol ar eu lles. Penodwyd Care First, darparwr annibynnol, blaenllaw o wasanaethau cymorth gweithwyr proffesiynol, i ddarparu'r gwasanaeth hwn. Maent yn cyflogi cwnselwyr ac arbenigwyr gwybodaeth â chymwysterau proffesiynol, sydd â phrofiad o helpu pobl i ddelio â phob math o broblemau ymarferol ac emosiynol fel lles, problemau teuluol, problemau perthynas, rheoli dyledion, problemau yn y gwaith, a llawer mwy.

1. Cytunodd y Cyngor i ddyfarnu Statws Emeritws i'r Athro Howard Davies.
2. Derbyniwyd, er gwybodaeth, restr o benodiadau uwch diweddar.

**18.121 ADRODDIAD I'R COMISIWN ELUSENNAU**

Nododd y Cyngor bod yr adroddiad blynyddol i'r Comisiwn Elusennau am 2017/18 wedi ei gyflwyno ym mis Mai 2019, cyn y dyddiad cau a bennwyd gan y Comisiwn Elusennau.

**18.122 FFARWELIO**

Diolchodd y Cyngor i Dr Lorrie Murphy, y mae ei chyfnod ar y Cyngor fel Cynrychiolydd Staff Academaidd yn dod i ben yn fuan. Cynhelir etholiad i ddewis cynrychiolydd newydd dros yr haf.